Frederikshavn White Hawks har skrevet kontrakt med rutineret slovak.

Efter tabet af årets målmand i dansk ishockey, Frederik Andersen, i går, gik der under 24 timer før Frederikshavn White Hawks fredag middag offentliggjorde hans afløser. Det bliver den 34-årige Miroslav Lipovsky, der kommer til Frederikshavn fra den slovakiske klub HK SKP Popgrad. -          Miroslav er en rutineret målmand der i hele sin karriere har spillet på allerhøjeste niveau i Extraligaen i Slovakiet. Han er en rolig målmand der læser spillet godt. Han er lynhurtig, og kendt for sine mirakelredninger, siger direktør Henrik Andersen i en pressemeddelelse. Lipovsky kommer til Frederikshavn med kone og barn i starten af august. Han har indtil videre skrevet under på en et-årig kontrakt med vendelboerne.